Illum il-Kunsill approva konklużjonijiet biex jappoġġa l-irkupru u t-trasformazzjoni tas-settur Ewropew tal-mezzi tax-xandir. Skont l-istimi tal-Kummissjoni Ewropea, l-industrija awdjoviżiva u s-settur tal-mezzi tax-xandir tal-aħbarijiet huma atturi ekonomiċi importanti bi dħul annwali ta' €193 biljun. Iż-żewġ setturi sofrew matul il-kriżi tal-COVID-19. Id-dħul mir-reklamar naqas b'aktar minn 20% u s-swali taċ-ċinema tal-Ewropa ġarrbu telf enormi. Huwa għalhekk li l-istati membri huma mistiedna jieħdu vantaġġ mill-Faċilità għall-Irkupru u r-Reżiljenza, li hija l-istrument finanzjarju tal-UE għal wara l-kriżi, u biex jinvestu fl-aċċellerazzjoni tat-trasformazzjoni diġitali u t-tranżizzjoni ambjentali tas-setturi tal-mezzi tax-xandir tal-aħbarijiet u awdjoviżivi. Ir-rwol tal-mezzi tax-xandir tal-aħbarijiet u l-industrija awdjoviżiva fl-għoti ta' informazzjoni preċiża u divertiment huwa ta' importanza kbira għad-dibattitu demokratiku u d-diversità kulturali tal-Ewropa. Iżda s-settur tal-mezzi tax-xandir u awdjoviżiv jiffaċċaw sfidi enormi bħal bidliet fid-drawwiet tal-ispettaturi u t-telf ta' dħul mir-reklamar. Il-COVID-19 poġġiet pressjoni addizzjonali fuq iż-żewġ setturi. Il-konklużjonijiet li adottajna llum jistabbilixxu passi ċari biex jgħinuhom jirkupraw malajr u joħorġu aktar b'saħħithom mill-kriżi. Graça Fonseca, Ministru għall-Kultura tal-Portugall Il-ministri jappellaw ukoll għal sforzi biex jiġi żgurat li l-industrija awdjoviżiva tkun tista' tilħaq aktar faċilment is-swieq u l-udjenzi Ewropej u internazzjonali. Sabiex tingħata spinta liċ-ċirkolazzjoni tal-kontenut Ewropew fl-Ewropa u internazzjonalment, jeħtieġ li tiġi ffaċilitata l-kooperazzjoni tal-produzzjoni u d-distribuzzjoni. L-appoġġ għall-kollaborazzjoni transkonfinali bejn l-atturi tas-suq awdjoviżiv huwa wkoll kruċjali. Il-Pjan ta' Azzjoni jippreżenta għadd ta' inizjattivi għall-appoġġ tas-setturi awdjoviżivi u tal-mezzi tax-xandir tal-aħbarijiet. Inizjattiva ppjanata MEDIA INVEST ser tipprovdi €400 miljun biex tappoġġa l-investiment fl-industrija awdjoviżiva. Il-mezzi tax-xandir tal-aħbarijiet ser jibbenefikaw mis-self u l-investimenti tal-inizjattiva NEWS. Għodda diġitali interattiva ser tgħin lill-kumpaniji tal-media jidentifikaw l-aktar skema ta' appoġġ finanzjarju xierqa. Kuntest u passi li jmiss Il-konklużjonijiet jirrispondu għall-Pjan ta' Azzjoni ppreżentat mill-Kummissjoni fit-3 ta' Diċembru 2020. L-10 azzjonijiet konkreti tiegħu jiffukaw fuq tliet oqsma ta' attività biex jgħinu lis-settur tal-mezzi tax-xandir jirkupra u jittrasforma u jipprovdi strumenti aħjar liċ-ċittadini u lill-kumpaniji Ewropej f'dan il-qasam. Konklużjonijiet tal-Kunsill dwar "Il-Media tal-Ewropa fid-Deċennju Diġitali: Pjan ta' Azzjoni li Jappoġġa l-Irkupru u t-Trasformazzjoni" Komunikazzjoni mill-Kummissjoni: Il-Midja tal-Ewropa fid-Deċennju Diġitali Ara l-paġna tal-laqgħa